
UITTREKSEL 


`n Anatomiese ondersoek van die blom van Strelitzia reginae is gedoen. Huidmondjies 
met goedontwikkelde hulpselle kom net in die abaksiale epidermis van die bloeiskede voor. 
Die grondweefsel bestaan hoofsaaklik uit dunwandige parenchiem met die uitsondering van 
die styl waar dit uit dikwandige verhoute selle bestaan. Na aanleiding van die vaatpatroon 
van die blom vertoon dit dat die onderstandige vrugbeginsel appendikulêr in oorsprong is. 


ABSTRACT 


AN ANATOMICAL INVESTIGATION OF THE FLOWER OF STRELITZIA REGINAE 
BANKS 

An anatomical investigation of the flower of Strelitzia reginae has been carried out. 
Stomata with well developed subsidiary cells occur only in the abaxial side of the spathe. 
The ground tissue consists mainly of thin walled parenchyma with the exception of the style 
where it consists of lignified thick walled cells. With reference to the vascular pattern of the 
flower it shows that the inferior ovary is appendicular in origin. 


INLEIDING 


Literatuur aangaande Strelitzia reginae handel hoofsaaklik oor die anatomie 
van die vegetatiewe organe. Solereder en Meyer (1930) gee `n kort opsomming 
van wat destyds reeds bekend was oor die algemene anatomiese kenmerke van die 
blaar, stingel en wortel. 

Tomlinson (1969). wat die plant as een van die Strelitziaceae klassifiseer, gee 
ook `n kort samevatting van die anatomiese kenmerke van die vegetatiewe organe. 

In die huidige ondersoek is `n poging aangewend om die leemte, in verband 
met die blomanatomie, aan te vul. 


MATERIAAL EN METODES 

Blomme van geidentifiseerde plante is goedgunstiglik verkry van die Nasionale 
Botaniese Tuine te Kirstenbosch. 

F.A.A. (Johansen, 1940) is deurgaans gebruik as fikseermiddel en het be- 
vredigende resultate gelewer. Vir die dehidrasie en infiltrasie is paraffienwas, 
etielalkohol en xilol gebruik. 

Ontkleuring van blomme is as volg gedoen: 

(1) Kook vir 3 minute. 
(2) Ontkleur vir 2 dae in peroksied-ammoniak (Johansen, 1940). 


Vir publikasie aanvaar 2 Augustus, 1976. 

(3) Verhard vir 12 uur in 95% alkohol. 

(4) Butielalkohol vir 2 uur, herhaal 2 keer. 

(5) Gelyke dele butielalkohol en xilol vir 2 uur. 
(6) Suiwer xilol. 


Dwarssneé, 16u dik, is met `n handrotasiemikrotoom gemaak. Safranien in 
kombinasie met vaste groen is deurgaans as kleurstowwe gebruik en het be- 
vredigende resultate gelewer. 

Die gewone histochemiese reagense is gebruik vir die toets van kalsiumoksa- 
laat- en silikakristalle, tannien en stysel. 

Mikrofoto’s is geneem met `n Wild-plaatkamera (6,4 cm X 8,9 cm). 

Sketse is met behulp van `n Wildtekenbuis gemaak. 

In die ondersoek is net van dwarssneé gebruik gemaak. 


leg, II. 
Bloeiwyse diagram van S. reginae. bs, bloeiskede wat sinsinus omring. sk, 
skutblaar 1-7, indivuduele blomme met No. 7 as die jongste. 


BLOMMORFOLOGIE (Fig. 1 en 7H) 

Die bloeiwyse, bekend as `n sinsinus bestaan uit `n hele aantal blomme. Dit 
ontstaan in die oksel van ’n groot bloeiskede wat die verkorte hoofas omsluit. Die 
blomme is sigomorf en tweeslagtig. Die kelkblare is vry. Die onewe kelkblaar is 

skuins weg van die hoofas na buite gerig. Die laterale kroonblare is versmelt en 
vorm `n breë pylvormige struktuur wat die vyf vrugbare meeldrade omsluit. Die 
derde kroonblaar is kort en breed. Die vrugbeginsel is onderstandig en driehokkig. 
Die vrug is `n doosvrug, hokverbrekend en bevat baie sade op die sentrale 
plasenta. 


FIG. 2 
Dwarssnee deur die adaksiale gedeelte van die bloeiskede. e, epidermis; 1, 
lugkanaal; ph, floéem; s, sklerenchiem; x, xileem; t, tannienidioblast. 


BLOEISTEEL 


Die epidermis is een sellaag breed. Die selwande is effens verdik en die 
buitewande word deur `n kutikula bedek. Geen epidermale hare kom voor nie. 
Versonke huidmondjies is hier en daar aanwesig. 

Die buitenste drie sellae van die grondweefsel differensieer as `n hipodermis. 
Dit bestaan uit baksteenvormige selle waarvan sommige `n tannieninhoud bevat. 
Die grootste gedeelte van die grondweefsel bestaan uit dikwandige parenchiem- 
selle met `n digte protoplasmatiese inhoud. Talryke chloroplaste kom in die selle 
voor. Ander selle bevat `n tannieninhoud. Styselkorrels wat dig opmekaar gepak is 
kom ook voor. Die intersellulêre ruimtes is klein. 

Talryke vaatbundels van verskillende grootes lê verspreid in die grondweef- 
sel. Die groot vaatbundels, wat uit 5 tot 8 xileem-elemente en `n groot hoeveelheid 
floëem-elemente bestaan kom na binne voor terwyl die kleiner vaatbundels, wat 
uit 7-9 floéem-elemente en 1 tot 2 xileemelemente bestaan, na aan die omtrek 
van die bloeisteel lê. `n Skede van sklerenchiemvesels kom rondom elke 
vaatbundel voor. Die wande van hierdie vesels word deurkruis met eenvoudige 
stippelkanale. Sommige van hierdie selle is tannien-bevattend, ander bevat stysel 
of silikakristalle. 


FIG. 3. 
Dwarssnee deur die abaksiale gedeelte van die bloeiskede wat `n huidmondjie 
aantoon. e, epidermis; h, hipodermis; hs, dikwandige hulpsel; s, sklerenchiembun- 
del; pa, parenchiem met chloroplaste; sl, sluitsel. 


BLOEISKEDE (Fig. 2 en 3) 


Selle van die adaksiale epidermis is transversaal afgeplat en kleiner as die van 
die abaksiale epidermis. Sommige van die adaksiale epidermisselle besit ’n 
tannieninhoud terwyl die selle van die abaksiale epidermis `n digte protoplasma- 
tiese inhoud bevat. Kristalidioblaste kom ook in die abaksiale epidermis voor. Die 
buitenste wande van die abaksiale epidermis is konveks en word deur `n kutikula 
bedek. 

Die stomata is van die tetrasiet tipe. Twee kort terminale hulpselle asook twee 
dieper liggend laterale hulpselle omring elke stoma. `n Gemiddelde telling van die 
aantal huidmondjies op die adaksiale en abaksiale vlak toon dat daar onderskeide- 
lik 2 en 20 per mm? voorkom. Die laterale hulpselle by die adaksiale huidmond- 

jies is dunwandig. Die hulpselle en sluitselle lê op dieselfde vlak as die 
naasliggende epidermisselle. Die groot sluitselle van die abaksiale stomata lê 
effens versink onder die epidermisvlak. Twee ewe-groot uitstaande kutikula- 
horings kom by elke sluitsel voor. Die hulpselle van die abaksiale huidmondjies 
vertoon driehoekig en aansienlik dikwandig. Die substomatêre ruimte word 
gevorm deur die hipodermis en parenchiemselle van die grondweefsel. 

`n Hipodermis, twee sellae breed, kom onder die abaksiale epidermis voor. 
Selle van die buitenste laag is isodiametries terwyl die van die binneste laag groot 
en transversaal afgeplat is. 

Dwarssnee deur `n gedeelte van die helmknop net voor oopbreking. e, epidermis; 
en, endotesium; p, stuifmeelkorrel; pa, parenchiem. 


Die grondweefsel bestaan uit dunwandige parenchiemselle waarvan slegs 
sowat 10-12 lae aan die abaksiale kant chloroplaste bevat. Tannien en silikakris- 
talle word afsonderlik aangetref in strukturele onveranderde selle van die grond- 
weefsel. Ovaalvormige styselkorrels kom volop in die parenchiem van die grond- 
weefsel voor. 

In die adaksiale gedeelte van die bloeiskede kom groot lengteverlopende 
lugkanale voor. 

Tussen die lugkanale verloop groot Scitamineae-tipe vaatbundels. Twee tot 
drie klein xileemelemente lé teenaan die floëem, die ander xileemelemente is 
groot en dikwandig. Sommige van die floëemelemente besit `n tannieninhoud. 
Hierdie vaatbundels word in die adaksiale gedeelte van die bloeiskede aangetref. 

Kleiner vaatbundels kom aan die abaksiale kant van die bloeiskede voor. `n 
Groot hoeveelheid sklerenchiemvesels kom aan die buitekant van die flogem voor. 


Klein sklerenchiemgroepies kom verspreid naby die abaksiale epidermis voor. 


KELK- EN KROONBLAAR 


Die epidermisselle is klein en transversaal afgeplat. Hierdie selle het `n digte 
protoplasmatiese inhoud. `n Gemiddelde telling van die huidmondjies toon dat 
daar onderskeidelik 3 en 18 per mm? op die adaksiale en abaksiale vlak voorkom. 
Die hipodermis is een tot twee sellae breed. Die selwande van die abaksiale 
hipodermis is dikker as dié van die adaksiale hipodermis. 

Die grondweefsel bestaan uit dunwandige parenchiem met klein intersellulêre 
ruimtes. Tannien- asook kalsiumoksalaatidioblaste kom ook in die grondweefsel 
voor. 


HELMKNOP (Fig. 4) 


Die epidermisselle is blywend en bestaan uit groot selle. In die omgewing van 
die stomium is hulle dikwandig en bevat `n digte protoplasmatiese inhoud. `n 
Goed ontwikkelde endotesium is aanwesig. Esau (1965) sê dat die endotesium 
sekondêre wandverdikkings in die antiklinale en binneste tangensiale wande by 
volwassenheid ontwikkel. By S. reginae is gevind dat die antiklinale en buitenste 
tangensiale wande van die endotesium naaste aan die stomium sekondêre wand- 
verdikkings toon. Ander endotesiumselle toon sekondêre verdikkings in hul 
antiklinale, buitenste- en binneste tangensiale wande. 

Die stomium is `n lengte verlopende spleet en is geleë tussen die voorste en 
agterste stuifmeelsakke. Op die plek waar breking plaasvind is die parenchiem 
gereduseer tot `n smal strook. Ten tye van oopbreking van die stuifmeelsakke 
vertoon die parenchiemselle, wat weerskante van die vaatbundel lê, spiraalvorm- 
ige verdikkings soortgelyk aan dié van die endotesium. 

Die vaatbundel is sonder `n skede. Die stuifmeelkorrels is groot. Die volwasse 
stuifmeelkorrels het `n digte protoplasmatiese inhoud en het `n dik eksien, maar `n 
dun intien. Die eksien is glad en geen kiemporie is waargeneem nie. 


STYL (Fig. 5) 


Die epidermisselle is radiaal afgeplat en het dik verhoute wande met `n klein 
sellumen. Die grondweefsel bestaan uit dikwandige verhoute selle met klein 
intersellulêre ruimtes. Tannienidioblaste kom verspreid tussen hierdie selle voor. 

Drie klein vaatbundels bestaande uit 6 tot 9 xileemelemente en `n klein groepie 
floëemelemente, kom in die grondweefsel voor. 


| 
| 

Die styl is hol en stempelweefsel, soos deur Esau (1965) bespreek, ontbreek. 
Die binneste epidermis bestaan uit radiaal afgeplatte selle. Hulle is dikwandig 
maar nie verhout nie en besit `n digte protoplasmatiese inhoud. 


Dwarssnee deur die styl. oe, buitenste epidermis bestaande uit dikwandige 
verhoute selle: ie, binneste epidermisselle met `n digte protoplasmatiese inhoud; 
g. grondweefsel bestaande uit verhoute selle; t, tannienidioblast: vb, vaatbundel. 


VRUGBEGINSEL EN SAADKNOP (Fig. 6) 

Die epidermisselle is klein en besit `n protoplasmatiese inhoud met groot 
kerne. 

`n Eenlagige hipodermis lê onder die epidermis. Aan die binnekant van die 
hipodermis volg losgerangskikte dunwandige parenchiemselle. Sommige van hier- 
die selle bevat tannien, ander kalsiumoksalaat of stysel. Aan die kant van die 
vrughok kom 'n paar lae klein. diggepakte parenchiemselle voor. Die vrughok 
word met `n dunwandige epidermis uitgevoer. 

Goed ontwikkelde xileem- en floëemelemente kom in die plasenta voor. 
Groot hoeveelheid anatrope saadknoppe kom op die binneste hoek van elk van die 

drie saadhokke voor. Die saadknop het `n dik buitenste en `n dun binneste 
integument, laasgenoemde is aansienlik dikker by die poortjie. Die saadknop is 
van die krassi-nusellaat tipe. Die nusellus bestaan uit klein dunwandige selle. 
Xileemelemente eindig in die chalaza. 


FIG. 6. 


Dwarssnee deur die anatrope saadknop. f, naelstring; ii, binneste integument; oi, 
buitenste integument; m, poortjie; n, nusellus. 


DIE VAATANATOMIE VAN DIE BLOM (Fig. 7) 


Volgens Kaplan (1967) kan die meerderheid van blomme met onderstandige 
vrugbeginsel anatomies geinterpreteer word deur die appendikulêr teorie. Hierdie 
teorie beweer dat die buitenste blomkranse in die vrugbeginselgebied met mekaar 
asook met die wand van die vrugbeginsel geadneer het. Soos die vaatsisteem in 
die vrugbeginsel opwaarts verloop, vind vertakking van vaatweefsel, na die 
aanhangsels, in `n akropetale volgorde plaas. 


lite, 7, 

A-I, Vaatanatomie van die blom. A-H, Dwarssnee deur byna volwasse blom net 
voor antese. I, ontkleurde blomdeel wat die verloop van vaatweefsel aantoon 
asook waar snitte gemaak was. bs, blomsteelvaatbundel: d, dorsale vrugblaarbun- 
del: k, kelkblaarbundel; kr, kroonblaarbundel; mb, meeldraadbundel; ob, vrugbe- 
ginselbundel: p, plasentabundel: pb, periantbundel; sb. stylbundel; sv, saadknop- 
vaatstring. 

Die vaatanatomie van $. reginae word geillustreer m.b.v. konvensionele sketse 
van dwarssneë van `n blom net voor antese. Die hoogte van die verskillende 
snitte wat gemaak is word in Fig. 7.1 geillustreer. Die sentraal geleë vaatbundels 
van die blomsteel is groter as die wat op die omtrek geleë is. 

Eersgenoemde vaatbundels verloop in die plasenta waar dit vertak om `n 
groot aantal plasentabundels vorm. Oorkant elke saadknop vertak die plasentabun- 
del om ’n saadknopvaatstring te vorm (Fig. 7B). Die kleiner blomsteelvaatbundels 
anastomeer en dring die wand van die vrugbeginsel binne. Kaplan (1967) verwys 
na hierdie vaatbundels as die vrugbeginselbundels. 

Op die hoogte waar hokvorming begin kan die dorsale vrugblaarbundels on- 
derskei word. Die drie stylbundels is verlengings van die dorsale vrugblaarbundels. 
In twee gevalle is gevind dat vier bundels in die styl aanwesig is. In die stigma 
vertak en anastomeer die stylbundels. 

Aan die bo-punt van die vrugbeginsel vertak die vrugbeginselvaatbundels om 
die periantbundels te vorm. Die vyf meeldraadbundels is op hierdie hoogte 
duidelik sigbaar en ontstaan na binne terwyl die periantbundels in die hipantium 
verloop. Die onewe-kroonblaar se vaatbundels vertak vanaf die gepaarde kelk- 
blaarbundels (Fig. 7E). Op hierdie hoogte kan die ander kelk- en kroonblaarbun- 
dels nog nie onderskei word nie. Op die hoogte waar vertakking van vaatbundels, 
wat die gepaarde-kelkblare binnedring, plaasvind is die vaatbundels van die 
onewe-kelkblaar en gepaarde kroonblare reeds sigbaar. 


BESPREKING 


Die epidermis is dikwandig en wissel van transversaal tot radiaal afgeplat. 

`n Gemiddelde telling van die huidmondjies toon dat daar onderskeidelik 2 en 
20 per mm? op die adaksiale en abaksiale vlak van die bloeiskede voorkom. 
Dikwandige verhoute hulpselle kom in die abaksiale vlak van die bloeiskede voor. 

Die hipodermis, waar aanwesig, wissel van een tot twee sellae. `n Hipodermis 
ontbreek onder die abaksiale epidermis van die bloeiskede asook in die vrugbegin- 
sel. 

Die grondweefsel bestaan uit dunwandige parenchiemselle maar die van die 
styl is dikwandig en verhout. Kalsiumoksalaat-, silika-, tannien- en stysel- 
bevattende selle kom in die grondweefsel voor. 

In die adaksiale gedeelte van die bloeiskede kom groot parallel verlopende 
lugkanale voor. Tussen die lugkanale lê groot Scitamineae- tipe van vaatbundels. 

Die styl is hol en stempelweefsel ontbreek. 

Na aanleiding van die vaatpatroon van die blom vertoon dit dat die onderstan- 
dige vrugbeginsel van $. reginae appendikulêr in oorsprong is. 

